Diari Oficial de la Generalitat Valenciana


Sumari del DOGV 2976, del 22-04-1997 (1997/6958)

ORDRE de 21 de març de 1997, de la Conselleria d'Economia, Hisenda i Administració Pública, per la qual s'amplien al present exercici de 1997, els suports al finançament empresarial recollits en l'Ordre de 6 de març de 1996. (KDF 0944).
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2976

Data del DOGV
:   22-04-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/6958


Data del document
:   21-03-1997

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

ORDRE de 21 de març de 1997, de la Conselleria d'Economia, Hisenda i Administració Pública, per la qual s'amplien al present exercici de 1997, els suports al finançament empresarial recollits en l'Ordre de 6 de març de 1996. (UVA 7593).   
L'Ordre de 6 de març de 1996, de la Conselleria d'Economia i Hisenda, per la qual es regulen els suports al finançament empresarial, va recollir les dues línies denominades «Incentius a la inversió productiva» i «Ajudes al finançament de circulant», del programa 724.10, Pla de Suport Empresarial del pressupost de la Generalitat Valenciana per a l'exercici 1996, destinat a subvencionar els tipus d'interés de determinades operacions de crèdit.  
Durant l'exercici i motivat per la forta demanda d'avals a la Societat de Garantia Recíproca, se sol·licità un increment de dotació de la línia d'«Incentius a la inversió productiva». Tanmateix, en vista de les mesures de limitació dels crèdits pressupostaris del capítol VII, adoptades per l'Acord de 30 de juliol de 1996, del Govern Valencià, pel qual es dicten mesures complementàries en relació amb el dèficit pressupostari corresponent a 1995, aquest increment es va produir en la línia de subvenció «Ajudes al finançament de circulant», tal com es va recollir en l'Ordre de 15 d'octubre de 1996, de la Conselleria d'Economia i Hisenda, que modifica l'Ordre de 6 de març.  
El resultat d'això fou que un conjunt d'operacions formalitzades durant l'exercici destinades a inversió, van quedar excloses del cobrament de la subvenció, entenent que per a complir els compromisos adquirits i no defraudar les expectatives de les empreses sol·licitants, han de cobrir-se a càrrec de les dotacions pressupostàries de 1997, per al mateix programa Pla de Suport Empresarial, línia «Incentius a la inversió productiva».  
D'altra banda, una sèrie de sol·licituds de subvenció de la línia «Ajudes al finançament de circulant» no pogueren ser resoltes abans del tancament de l'exercici pressupostari de 1996, per una sèrie d'incidències que han estat esmenades després. En conseqüència les subvencions corresponents també han de pagar-se a càrrec de les dotacions pressupostàries del present exercici corresponents a la línia esmentada.  
Vist això i en compliment del que disposa l'article 47 del text refós de la Llei d'Hisenda Pública de la Generalitat Valenciana,  
ORDENE  
Article 1  
La Conselleria d'Economia, Hisenda i Administració Pública, per mitjà de l'Institut Valencià de Finances, podrà concedir una subvenció del 3% del tipus d'interés d'operacions de préstec concertades per les empreses amb entitats financeres, amb aval de la Societat de Garantia Recíproca de la Comunitat Valenciana, sempre que es complisquen els requisits següents:  
1. Que les operacions de préstec s'hagen formalitzat des del dia 1 de gener de 1996 al 31 d'octubre de 1996.  
2. Que la sol·licitud de subvenció haja tingut entrada en l'Institut Valencià de Finances abans de 31 d'octubre de 1996.   
3. Que aquestes operacions no hagen estat objecte de subvenció, a l'empara de l'Ordre de 6 de març de 1996, de la Conselleria d'Economia i Hisenda, per la qual es regulen els suports al finançament empresarial.  
Article 2  
La quantia màxima global de subvencions destinades a la finalitat regulada en aquesta ordre serà de 44.710.081 de pessetes per a operacions de finançament d'inversió productiva i 84.519.538 de pessetes per a operacions de finançament de circulant que es pagaran a càrrec del programa 724.10, Pla de Suport Empresarial, línies 7,02 i 4,01 respectivament, del pressupost de la Generalitat Valenciana per a l'exercici 1997.  
Article 3  
Els beneficiaris de les subvencions, la quantia i el termini dels préstecs, el procediment de concessió de la subvenció, el càlcul de les subvencions, el procediment de pagament, les incidències posteriors a la concessió de la subvenció i la inspecció i el control, seran les recollides en l'Ordre de 6 de març de 1996.  
Article 4  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre i per a resoldre els dubtes concrets que en relació amb aquesta se susciten.  
DISPOSICIONS FINALS  
Primera  
La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat amb aquesta finalitat pels pressupostos de la Generalitat Valenciana.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 21 de març de 1997  
El conseller d'Economia, Hisenda i Administració Pública,  
JOSÉ LUIS OLIVAS MARTÍNEZ